Nog 'n seuntjie vir Bobby van Jaarsveld | Maroela Media
Nog 'n seuntjie vir Bobby van Jaarsveld
Etlike ure na Bobby van Jaarsveld vandag 'n groot groep mense toegespreek het oor hoe die moord op baba Wiehan Botes hom geruk het, het hy en sy vrou Annatjie die goeie nuus gehoor dat sy nog 'n seuntjie verwag.
Bobby het vroeër Dinsdag tydens die Stap Teen Geweld-optog gepraat. Die inisiatief is geneem in reaksie op die gru-moord van die 5-maande-oue Wiehan en sy oppasser, Margrietha de Goede (66), in Delmas verlede maand.
Bobby het tydens sy toespraak gesê hoe Wiehan se moord hom geruk het, en dat dit hom dadelik aan sy eie seun laat dink het. Die nuus het hom laat huil en hy en ander rolspelers het besluit om aksie te neem en iets teen misdaad in die land te doen, al moet hulle honderde optogte hou.
Ná die optog het Bobby op Twitter geskryf die optog was "'n baie groot sukses" en hy het almal bedank wat daar was. Hy het kort daarna getweet hulle is nou op pad om te gaan kyk of hul seuntjie Sion 'n boetie of sussie gaan kry, wat gevolg het met die nuus: "Dis i seuntjie!!!!!!" [sic]